**KRITÉRIUM NA VYHODNOTENIE PONÚK,**

**PRAVIDLÁ JEHO UPLATŇOVANIA A PRAVIDLA ELEKTRONICKEJ AUKCIE**

**Kritérium na vyhodnotenie ponúk:**

**Celková cena za predmet zákazky v EUR bez DPH**

Hodnotí sa celková cena za predmet zákazky v EUR bez DPH uvedená v ponuke, ktorá je výsledkom súčtu celkových cien položiek podľa Štruktúrovaného rozpočtu ceny, ktorý je prílohou č. 2 SP, v zmysle špecifikácie predmetu zákazky uvedenej v prílohe č. 1 SP a  obchodných podmienok uvedených v prílohe č. 3 SP. Celková cena položky je výsledkom súčinu jednotkovej ceny položky a množstva pri danej položke. Neuvedenie jednotkovej ceny niektorej položky v rozpočte bude znamenať, že ponuka uchádzača je neúplná a nespĺňa požiadavky verejného obstarávateľa na predmet zákazky.

**Pravidlá na uplatnenie kritéria**

Vyhodnotenie návrhov na plnenie kritéria sa uskutoční prostredníctvom porovnania cien ponúk. Pri vyhodnotení bude zostavené poradie ponúk. Ponuky budú zoradené podľa výšky ceny, na prvom mieste poradia sa umiestni tá ponuka, ktorá bude obsahovať najnižšiu cenu.

**Návrh na plnenie kritérií**

Uchádzač vyplní prílohu č. 2 Štruktúrovaný rozpočet ceny týchto SP a predloží ho v ponuke a zároveň vyplnení Celkovú cenu v elektronickom ponukovom formulári v elektronickom prostriedku JOSEPHINE, ktorý zodpovedá celkovej cene podľa Štruktúrovaného rozpočtu ceny. V prípade rozdielu platí celková cena uvedená v Štruktúrovanom rozpočte ceny v prílohe č. 2 SP.

Uchádzačom navrhovaná jednotková cena za každú položku predmetu zákazky musí byť uvedená v EUR, matematicky zaokrúhlená na dve desatinné miesta.

Uchádzač predkladá ponuku v elektronickej podobe v lehote na predkladanie ponúk podľa požiadaviek uvedených v týchto SP. Ponuka je vyhotovená elektronicky v zmysle § 49 ods. 1 písm. a) zákona a vložená do elektronického prostriedku JOSEPHINE umiestnenom na webovej adrese <https://josephine.proebiz.com/>. Elektronická ponuka sa vloží vyplnením ponukového formulára a vložením požadovaných dokladov a dokumentov v elektronickom prostriedku JOSEPHINE umiestnenom na webovej adrese <https://josephine.proebiz.com/>. V predloženej ponuke prostredníctvom elektronického prostriedku JOSEPHINE musí byť pripojený návrh na plnenie kritérií vyplnením elektronického formulára, v elektronickom prostriedku JOSEPHINE.

**Elektronická aukcia a aukčný poriadok**

Verejný obstarávateľ použije elektronickú aukciu podľa § 54 zákona na predloženie nových cien upravených smerom nadol. Elektronická aukcia sa uskutoční po úvodnom úplnom vyhodnotení ponúk, pričom nové poradie uchádzačov sa zostaví automatizovaným vyhodnotením. Elektronická aukcia bude realizovaná prostredníctvom certifikovaného aukčného systému PROEBIZ TENDERBOX, ktorý umožní uchádzačom v reálnom čase upravovať svoje ponuky predložené v rámci zadávania predmetnej zákazky.

Elektronická aukcia sa začne a skončí v termínoch uvedených vo výzve na účasť v elektronickej aukcii.

Kritérium elektronickej aukcie: **Celková cena za predmet zákazky v EUR bez DPH**

Predmetom elektronickej aukcie: **Celková cena za predmet zákazky v EUR bez DPH**

**Vstupné kolo** je časť postupu, v ktorom sa po sprístupnení eAukčnej siene uchádzači oboznámia s aukčným prostredím pred začatím Aukčného kola (elektronickej aukcie).

**Aukčné kolo** (elektronická aukcia) je časť postupu, v ktorom prebieha on-line vzájomné porovnávanie cien ponúkaných uchádzačmi prihlásených do elektronickej aukcie a ich vyhodnocovanie v limitovanom čase.

Uchádzačom, ktorí budú vyzvaní na účasť v elektronickej aukcii bude vo vstupnom kole a v čase uvedenom vo výzve sprístupnená eAukčná sieň, kde si môžu skontrolovať správnosť zadaných vstupných celkových cien, ktoré do eAukčnej siene boli zadané v súlade s pôvodnými, predloženými ponukami v elektronickom prostriedku JOSEPHINE. Každý uchádzač bude vidieť iba svoju ponuku a až do začiatku aukčného kola ju nemôže meniť. Všetky informácie o prihlásení sa a priebehu budú uvedené vo výzve.

Aukčné kolo sa začne a skončí v termínoch uvedených vo výzve. Na začiatku aukčného kola sa všetkým uchádzačom zobrazia

* ich celková cena za predmet zákazky bez DPH,
* ich priebežné umiestnenie (poradie).

Predmetom úpravy v eAukcii bude Celková cena za predmet zákazky. Uchádzači budú upravovať ceny smerom nadol.

Vyhlasovateľ upozorňuje, že systém neumožní dorovnať najnižšiu celkovú cenu (t.j. nie je možné dorovnať ponuku uchádzača na priebežnom 1. mieste).

V priebehu Aukčného kola budú zverejňované všetkým uchádzačom zaradeným do eAukcie v eAukčnej sieni informácie, ktoré umožnia uchádzačom zistiť v každom okamihu ich relatívne umiestnenie.

Minimálny krok zníženia ceny uchádzača je **0,50 %** z aktuálnej celkovej ceny daného uchádzača.

Maximálny krok zníženia ceny uchádzača nie je určený. Uchádzač však bude upozornený pri zmene ceny   
o viac ako **50 %**.

Aukčné kolo bude ukončené, ak nedôjde k jeho predlžovaniu, uplynutím časového limitu **20 min.**

eAukcia bude ukončená, ak na základe Výzvy nedostane vyhlasovateľ v lehote **20 min.** žiadne nové ceny, ktoré spĺňajú požiadavky týkajúce sa minimálnych rozdielov uvedených v predchádzajúcich odsekoch.

Koniec eAukcie sa môže predĺžiť v prípade predkladania nových cien (teda pri akejkoľvek úspešnej zmene ceny) **v posledných** **dvoch minútach** trvania elektronickej aukcie vždy **o ďalšie** **dve minúty** (tzn. k času, kedy došlo k predĺženiu, sa k času zostávajúcemu do konca kola pridajú celé 2 min**.**). Počet predĺžení nie je limitovaný. Po ukončení eAukcie už nebude možné upravovať celkovú cenu.

**Výsledkom eAukcie** bude zostavenie objektívneho poradia ponúk podľa najnižšej Celkovej ceny za predmet zákazky automatizovaným vyhodnotením.

Od uchádzača, ktorý sa v eAukcii umiestni na 1. mieste v poradí sa požaduje predloženie aktualizovaného štruktúrovaného rozpočtu ceny - prílohy č. 2 v súlade s výsledkom elektronickej aukcie, najneskôr do 2 pracovných dní od skončenia elektronickej aukcie.

Štruktúrovaný rozpočet ceny s uvedením cien úspešného uchádzača sa stane súčasťou zmluvy uzavretej s úspešným uchádzačom.

Ponuku uchádzača, ktorá sa v eAukcii umiestnila sa na prvom mieste v poradí, splnila požiadavky na predmet zákazky a podmienky účasti, t.j. úspešná ponuka, odporučí komisia na vyhodnotenie ponúk verejnému obstarávateľovi prijať.

**Technické požiadavky na prístup do eAukcie**

Počítač uchádzača musí byť pripojený na Internet.

Na bezproblémovú účasť v eAukcii je nutné používať jeden z podporovaných internetových prehliadačov:

- Microsoft Edge,

- Mozilla Firefox verzia 13.0 a vyššia alebo

- Google Chrome.

Správna funkčnosť iných internetových prehliadačov je možná, avšak nie je garantovaná. Ďalej je nutné mať v použitom internetovom prehliadači povolené cookies a javaskripty.

Pre prípad eliminácie akejkoľvek nepredvídateľnej situácie (napr. výpadok elektrickej energie, konektivity na Internet alebo inej objektívnej príčiny zabraňujúcej v ďalšom pokračovaní uchádzača v eAukcii) vyhlasovateľ uchádzačom odporúča mať pripravený náhradný zdroj elektrickej energie, prípadne mobilný internet (napr. notebook s mobilným internetom). Vyhlasovateľ nenesie zodpovednosť za uchádzačmi použité technické prostriedky. Vyhlasovateľ si vyhradzuje právo opakovania eAukcie v prípade nepredvídateľných technických problémov na strane vyhlasovateľa.

Podrobnejšie informácie o procese eAukcie budú uvedené vo Výzve.

Verejný obstarávateľ si vyhradzuje právo nepoužiť elektronickú aukciu, ak by sa aukcie zúčastnil len jeden účastník.